P r e d k l a d a c i a    s p r á v a

Materiál „Správa o implementácii návrhov opatrení obsiahnutých v správe o záveroch a odporúčaniach vyplývajúcich z dotazníka Právna ochrana pred netransparentnosťou a konfliktom záujmov  vo vzťahu k rozhodovaniu o využívaní fondov EÚ v SR“(ďalej len„Správa o implementácii návrhov opatrení“ )  je vypracovaný nadväzne na uznesenie vlády SR č. 797/2004 z 18. 8. 2004  bodu C. 3, z 18. 08. 2004.                                            
Týmto uznesením bolo uložené podpredsedovi vlády SR pre európsku integráciu, ľudské práva a menšiny a   ministrovi výstavby a regionálneho rozvoja predložiť na rokovanie vlády Slovenskej republiky správu o implementácii návrhov opatrení obsiahnutých v správe. 

Správa bola vypracovaná na základe informácii a podkladov získaných pri vyhodnocovaní dotazníka „Návrhy opatrení a odporúčania pre RO a SO/RO“, ktoré boli adresované všetkým riadiacim orgánom a sprostredkovateľským orgánom  jednotlivých operačných programov fondov EÚ. Na základe uvedeného je potrebné konštatovať, že predkladatelia  materiálu nezodpovedajú za to, ako opatrenia obsiahnuté v „Správe o implementácii návrhov opatrení“ zapracovali jednotlivé RO a SO/RO do svojich interných predpisov. 

Materiál bol vypracovaný v spolupráci s odborom boja proti korupcii Úradu vlády SR.  

Materiál sa sústreďuje na šesť tematických okruhov: (I.) Vyhlasovanie výziev na predkladanie projektov, (II.) Príprava a podávanie projektov, (III.) Hodnotenie a výber projektov, (IV.) Monitoring, (V.) Konflikt záujmov a (VI.) Kohézny fond. Vo všetkých oblastiach sa hodnotilo zapracovanie konkrétnych úloh a návrhov opatrení, ktorých cieľom bolo stanovenie pravidiel pre oblasti, ktoré nie sú legislatívne, ani inak metodicky pokryté, prípadne legislatíva a metodické pokyny sú príliš všeobecné a z tohto dôvodu nie vždy jednoznačne interpretovateľné a aplikovateľné. 

Úrad vlády SR v spolupráci s MVRR SR  v tomto materiáli posúdili, či z hľadiska systému boli  závery a odporúčania schválené uznesením vlády SR č. 797/2004 zapracované. V prípadoch, kedy neboli závery a odporúčania zapracované dostatočne a jasne, sú v návrhu materiálu predložené nové závery na dopracovanie. Zároveň je potrebné zdôrazniť, že za  dodržiavanie schválených záverov a odporúčaní v praxi sú v plnom rozsahu zodpovedné  riadiace orgány a sprostredkovateľské  orgány pod riadiacimi orgánmi. Táto správa neobsahuje odpočet plnenia záverov MPSVR SR v plnom rozsahu. MPSVR SR požiadalo o posunutie termínu zapracovania týchto záverov. Odpočet bude vyhodnotený v Správe o implementácii a čerpaní predvstupových nástrojov, štrukturálnych fondov a Kohézneho fondu, ktorá sa predkladá na rokovanie vlády SR v súlade s uznesením vlády SR  č. 925/2004.

Predkladaný materiál prešiel skráteným päťdňovým pripomienkovým konaním a na rokovanie vlády SR sa predkladá bez rozporov.
 
Materiál nemá žiadny dopad na štátny rozpočet, zamestnanosť ani životné prostredie.